Jou ouderdom en jou CV - Solidariteit Wêreld LoopbaanSolidariteit Wêreld Loopbaan
Tuis › Artikels › Jou ouderdom en jou CV
Op sy beste bly dit ʼn uitdagende taak om aansoek te doen om ʼn betrekking maar as jy reeds 40 is of vermoed dat jy reeds te oud is, lyk dit vir jou na ʼn onbegonne taak. Daar is maniere om die ouderdom op jou CV te verdoesel. Jou CV is ʼn instrument om vir jou ʼn onderhoud te verkry en daarna kan jy onderhandel indien jou ouderdom wel ʼn faktor is.
Wees bedag daarop dat die werwer jou CV sal fynkam vir leidrade wat jou ouderdom sal verklap, so gebruik dus ʼn paar tegnieke op jou CV wat jou ouderdom sekondêr sal maak en jou van ʼn onderhoud sal verseker.
Die grootste fout wat jy kan maak is om jou CV soos jou memoires te laat lyk; dit sal jou ook oorgekwalifiseer en onbekostigbaar laat lyk. Om al jou ondervinding op te noem, kan jou strem eerder as om ʼn bate te wees. Sny irrelevante ondervinding uit en noem slegs ondervinding wat toepaslik sal wees en beklemtoon tegniese vaardighede wat jy geleer het en hoe jy in voeling gebly het met moderne tegnologie. Fokus op relevante ondervinding maar nie ondervinding ouer as 15 jaar nie. Jou CV moet wys dat jy die uitdagings of probleme wat die nuwe pos bied, kan oplos. Fokus op talente wat jou sal laat uitstaan en aan die behoeftes van die pos sal laat voldoen.
Wees spaarsaam met datums. Jy is nie verplig om jou geboortedatum op jou dekbrief of CV te noem nie. Daar is leidrade wat jou ouderdom sal verklap, soos datums wanneer jy grade, diplomas of sertifikate verwerf het. Dis voldoende om slegs te meld dat jy wel die kwalifikasie verwerf het. By jou ondervinding sal jy wel datums moet noem maar laat ouer rolle of ondervinding weg uit jou CV.
Jy het dalk jou diensjare onderbreek toe jy weens gesinsverpligtinge nie gewerk het nie. Wees eerlik en noem dit. Die werwer ken menslike omstandighede. Noem die aantal jare wat jy ʼn relevante pos beklee het voordat jy die werkplek verlaat het. Noem vaardighede wat jy in daardie tyd opgedoen het en poste wat jy as vrywilliger beklee het, byvoorbeeld op die skool se beheerraad.
Vermy melding van ou of standaardsagteware, rekenaar- of programeertaal, of tikspoed, maar benadruk jou vaardighede met programme soos Microsoft of Excel. Gebruik ook ʼn kontemporêre e-pos-adres al het jou plaaslike diensverskaffer jou vir jare goeie diens gebied.
Beklemtoon jou prestasies en wys hoe jy van waarde was in jou vorige pos. Herfraseer terminologie soos “veranwoordelik vir” deur spesifiek te wees: “ek het ʼn program/stelsel ontwikkel en geïmplimenteer om…”
Skep vir jou ʼn LinkedIn-profiel met ʼn foto van jou; dit wys jy is bewus van en betrokke by moderne werwingprosesse.
Bly aktief betrokke by jou beroep deur relevante kursusse en klasse te loop, konferensies by te woon en vakliteratuur te lees. Dit wys jy het nie opgehou leer nie en jy sal makliker strikvrae kan beantwoord by die onderhoud.
Verander die formaat van jou CV sodat dit ʼn meer kontemporêre voorkoms het. Verskeie voorbeelde is op die internet beskikbaar. Dink daaraan om ʼn kort opsomming boaan jou CV aan te bring waarin jy sê wat jy het om aan te bied.
Jy dink dalk jy is te oud en oorgekwalifiseer maar moet jouself nie uit die staanspoor diskwalifiseer nie. Firmas sien in ouer persone iemand wat volhoubare mentorskap kan bied, iemand wat stiptelik is, betroubaar is wat stamina het en iemand met goeie kommunikasievaardighede. Hersien jou CV en wees mededingend!